***Приложение 4***

**Годишен доклад за състоянието на софтуерния сектор като част от ИКТ сектора в България**

БАСКОМ барометър 2022 <https://basscom.org/bg/industry>

Според данни за ИКТ сектора за 2021 г. у нас той е в първите три най-бързо развиващи се индустрии, а приходите в него са се повишили с над 20 на сто. В него работят над 70 000 души и за последните десет години ръстът в заетостта е 57 на сто. До пет години би трябвало да надскочим 100 000 в сектора, ако се развиваме с тези темпове.

ИКТ индустрията (информационни и комуникационни технологии) и софтуерният сектор в България ще бъдат до пет години в топ тройката на индустриите в страната, с амбицията да станат лидер.

Миналата година секторът е пораснал с 27 процента спрямо предходната, а тази, по предварителни данни, очакваният ръст ще е над 30 процента- "колосално голямо число" спрямо средното за икономиката.

Няма друг сектор като ИКТ, в който има толкова много компании, представени на световно равнище. За миналата година чупим 7-годишен рекорд по инвестиции - близо половин милиард лева в сектора.

Ръстовете, отчетени в сектора, носят със себе си и предизвикателства пред икономиката ни, която може чувствително да изостане спрямо другите държави, ако не заделя достатъчно средства за цифровизация. Делим последното място по цифровизация в ЕС заедно с Гърция.

Сред традиционните проблеми за технологичните индустрии са липсата на кадри, което може да се преодолее с решения в образователната система, чрез привличане на специалисти от трети държави и наши сънародници, които живеят в чужбина, но това не може да стане без страната да се превърне в добро място за правене на кариера и живеене. Все още синята карта за привличане на специалисти отвън като механизъм не работи, като за преодоляването на този проблем вече са внесени в НС съответните предложения за законодателни промени.

25,9% е очакваният ръст на приходите на сектора, достигайки 7,34 млрд. лв. за приключващата 2022 г. За изминалата 2021 г. ръстът е с 1,22 млрд. лв. по-висок спрямо предходната 2020 г., като за последните 10 години секторът е увеличил над 6 пъти оперативните си приходи. За 2021 г. отново основният процент от приходите - над 80% - е от износ. Това сочат резултатите от тазгодишния БАСКОМ Барометър, който се издава ежегодно от 2009 г. насам и проследява тенденциите в развитието на софтуерния сектор. Изследването включва данни от анализ, изготвен от CBN – Pannoff, Stoytcheff@Co и резултати от вътрешно проучване сред членовете на БАСКОМ, обхващащо 2021 г., прогнозни данни за 2022 г., както и прогнози с петгодишен хоризонт.

През 2022 г. очакванията са софтуерният сектор да достигне 4,5% спрямо БВП на България, като за последните 10 години делът се е увеличил тройно. Този успех се постига с едва 50 000 заети служители в сектора, което ясно доказва, че техният принос за българската икономика е значителен. Прогнозата е през 2022 г. софтуерният бранш да внесе в бюджета 214 млн. лв повече данъци и такси в сравнение с 2021 г., когато секторът е допринесъл за националния бюджет с общо 1,055 млрд. лв. данъчни постъпления.

Близо 3 млрд. лв. ще достигнат данъчните постъпления от софтуерния сектор в 5-годишната прогноза на БАСКОМ, която предвижда още до 2026 г. приходите на сектора да надхвърлят 15 млрд. лв, а нови 34 000 таланти ще са необходими на софтуерните компании. Не е ясно обаче откъде ще дойдат те.

Трябва да добавяме по 5-6 хил. работни места всяка една година, а през 2026 г. те ще са 9 хил. само за софтуерния сектор, без да броим всички останали сектори, в които са необходими ИТ специалисти и софтуеристи, вкл. публичната администрация. Ако очакваме тези таланти да дойдат от университетите, това няма да се случи, тъй като от статистиката, която получаваме от Министерство на образованието и науката, най-оптимистичната прогноза е до 2800 човека годишно да завършват специалности, които са свързани със софтуерната индустрия. Въпреки, че има много частни инициативи и университети, които работят в тази посока, това не е консистентно решение.